PortomasoGaming introduċew pjattaforma diġitali ġdida li għaqdet f’prodott wieħed il- live Casino u l-istuwdjo b’investiment ta’ nofs miljun ewro. Dan l-investiment wassal ukoll għal 25 impjieg ġdid mal-kumpanija f’Malta. Din il-pjattaforma diġitali, li toffri sistema kompluta ta’ bonus, roulette studjow ġdid bi sfond interattiv u logħob dinamiku, tnediet ilbieraħ mid-diretturi ta’ PortomasoGaming fil-preżenza tas-Segretarju Parlamentari għal Kompetittività u Tkabbir Ekonomiku, Dr Jose’ Herrera. PortomasoGaming investew f’pjattaforma diġitali ġdida biex jilħqu udjenza akbar u jidħlu fis-settur tal-logħob tal-mowbajl li huwa suq ta’ divertiment fuq l-Internet relattivament ġdid li iżda għamel impatt sinjifikanti. “Permezz tal-aktar teknoloġija avvanzata, il-logħob huwa aċċessibbli kemm minn kompjuters kif ukoll minn mobajls u tablets u huwa wkoll kompatibbli mas-sistemi operattivi kollha. Barra minn hekk, l- istreaming huwa mxandar b’mod diġitali high definition (HD) għal esperjenza mill-aqwa,” id-diretturi qalu waqt it-tnedija. Huma komplew jispjegaw li l-pjattaforma li kienet tintuża qabel kienet mibnija fuq l-aħħar teknoloġija ta’ dak iż-żmien iżda l-istreaming analogu kien ixekkel l-operat. “Il-karatteristiċi avvanzati tal-pjattaforma preċedenti kienu saħansitra ta’ żvantaġġ peress li l-operaturi kienu ristretti fil-logħob li setgħu joffru filwaqt li l-utent aħħari seta’ jiftaħ sa’ 16-il logħba fuq skrin wieħed. Il-pjattaforma li tnediet inbniet b’mod li toffri flessibilità sħiħa biex noħolqu l-logħob kollu li nixtiequ u dawn ikunu aċċessibbli fuq kull tip ta’ kompjuter, tablet u mowbajl.” “B’dan l-investiment il-kumpanija żiedet 25 impjieg ġdid wara li l-pjattaforma nbniet minn tim ta’ 30 programmatur ta’ software diġitali, 15-il artist tal-grafika u għadd ta’ mużiċisti,” id-diretturi komplew jgħidu. Is-Segretarju Parlamentari Jose’ Herrera qal li dan l-investiment jawgura tajjeb biex jintlaħaq l-għan kemm tal-Gvern kif ukoll l-industrija privata biex Malta ssir ċentru tal-logħob. Is-suċċess ta’ Malta huwa attribwit lil għadd ta’ fatturi fosthom il-ġurisdizzjoni ta’ reputazzjoni għolja li bħalissa ingawdu, sostna s-Segretarju Parlamentari.